Title: กฎกระทรวง กำหนดความปลอดภัยและความสงบเรียบร้อยที่ผู้โดยสารต้องปฏิบัติในระหว่างการโดยสาร พ.ศ. 2557

กฎกระทรวง

กฎกระทรวง
กำหนดความปลอดภัยและความสงบเรียบร้อย
ที่ผู้โดยสารต้องปฏิบัติในระหว่างการโดยสาร
พ.ศ. ๒๕๕๗

อาศัยอำนาจตามความในมาตรา ๗ วรรคหนึ่ง และมาตรา ๑๑๓ วรรคหนึ่ง
แห่งพระราชบัญญัติการขนส่งทางบก พ.ศ. ๒๕๒๒
อันเป็นกฎหมายที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ ประกอบกับมาตรา ๓๒ มาตรา ๓๓ มาตรา ๓๔ มาตรา ๔๑ และมาตรา ๔๓
ของรัฐธรรมนูญแห่งราชอาณาจักรไทย
บัญญัติให้กระทำได้โดยอาศัยอำนาจตามบทบัญญัติแห่งกฎหมาย
รัฐมนตรีว่าการกระทรวงคมนาคมออกกฎกระทรวงไว้ ดังต่อไปนี้

ข้อ ๑[๑]  กฎกระทรวงนี้ให้ใช้บังคับเมื่อพ้นกำหนดสามสิบวันนับแต่วันประกาศในราชกิจจานุเบกษาเป็นต้นไป

ข้อ ๒ 
ให้ยกเลิกกฎกระทรวง ฉบับที่ ๒๗ (พ.ศ. ๒๕๒๙)
ออกตามความในพระราชบัญญัติการขนส่งทางบก พ.ศ. ๒๕๒๒

ข้อ ๓ 
ผู้โดยสารรถสำหรับการขนส่งประจำทางต้องปฏิบัติตามข้อกำหนดว่าด้วยความปลอดภัยและความสงบเรียบร้อยตลอดเวลาที่อยู่ในระหว่างการโดยสาร
ดังต่อไปนี้
(๑) ไม่สูบบุหรี่หรือสิ่งที่มีลักษณะทำนองเดียวกัน
(๒) ไม่กล่าววาจาไม่สุภาพ เสียดสี ดูหมิ่น
ก้าวร้าว ส่งเสียงอื้ออึง หรือกระทำการใด ๆ
ในลักษณะที่ก่อความรำคาญแก่ผู้อื่น
(๓) ไม่โดยสารนอกตัวรถ หรือห้อยโหน หรือยื่นมือ แขน
หรือส่วนใดส่วนหนึ่งของร่างกายออกนอกตัวรถ 
ทั้งนี้ เมื่อผู้ประจำรถได้ว่ากล่าวตักเตือนแล้วไม่ยอมปฏิบัติตาม
(๔) ไม่นำสิ่งของที่มีกลิ่นแรงอันอาจก่อความรำคาญแก่ผู้อื่นขึ้นบนรถ
เว้นแต่จะได้จัดเก็บให้มิดชิดโดยปราศจากกลิ่นนั้น
(๕) ไม่นำดอกไม้เพลิง ลูกระเบิด วัตถุระเบิด
หรือวัตถุกัดกร่อนขึ้นบนรถ
(๖) ไม่บ้วน หรือถ่มน้ำลาย น้ำหมาก หรือเสมหะ สั่งน้ำมูก
ถ่ายสิ่งปฏิกูล หรือเท หรือทิ้งสิ่งใด ๆ ลงบนรถ ณ ที่ซึ่งมิได้จัดไว้เพื่อการนั้น
(๗) ไม่ลงจากรถนอกบริเวณที่มีเครื่องหมายหยุดรถประจำทาง
(๘) ไม่ดื่มสุราตามกฎหมายว่าด้วยสุรา
(๙) ไม่กระทำการลามกอนาจาร
(๑๐) รัดร่างกายด้วยเข็มขัดนิรภัยไว้กับที่นั่ง

ข้อ ๔ 
ผู้โดยสารรถสำหรับการขนส่งไม่ประจำทางต้องปฏิบัติตามข้อกำหนดว่าด้วยความปลอดภัยและความสงบเรียบร้อยตลอดเวลาที่อยู่ในระหว่างการโดยสารตามข้อ
๓ (๑) (๓) (๕) (๘) (๙) และ (๑๐)

ให้ไว้
ณ วันที่ ๒ เมษายน พ.ศ. ๒๕๕๗
พลเอก
พฤณท์  สุวรรณทัต
รัฐมนตรีช่วยว่าการกระทรวงคมนาคม
ปฏิบัติราชการแทน
รัฐมนตรีว่าการกระทรวงคมนาคม

หมายเหตุ
:- เหตุผลในการประกาศใช้กฎกระทรวงฉบับนี้ คือ
โดยที่ข้อกำหนดว่าด้วยความปลอดภัยและความสงบเรียบร้อยที่ผู้โดยสารรถสำหรับการขนส่งประจำทางต้องปฏิบัติตลอดเวลาที่อยู่ในระหว่างการโดยสารตามกฎกระทรวง
ฉบับที่ ๒๗ (พ.ศ. ๒๕๒๙) ออกตามความในพระราชบัญญัติการขนส่งทางบก พ.ศ. ๒๕๒๒
ได้ใช้บังคับมาเป็นเวลานานแล้ว
ซึ่งไม่ครอบคลุมข้อปฏิบัติเรื่องความปลอดภัยและความสงบเรียบร้อยบางประการประกอบกับจำเป็นต้องเพิ่มข้อกำหนดเพื่อผู้โดยสารรถสำหรับการขนส่งไม่ประจำทางด้วย
ดังนั้น
เพื่อให้ผู้โดยสารมีความปลอดภัยและความสงบเรียบร้อยในระหว่างการโดยสารยิ่งขึ้น  จึงจำเป็นต้องออกกฎกระทรวงนี้

ปริยานุช/ผู้จัดทำ
๑๗ เมษายน ๒๕๕๗

ณัฐพร/ผู้ตรวจ
๑๗ เมษายน ๒๕๕๗

[๑] ราชกิจจานุเบกษา
เล่ม ๑๓๑/ตอนที่ ๔๐ ก/หน้า ๑/๑๑ เมษายน ๒๕๕๗